Resident Evil (2002 წლის ვიდეო თამაში)
Resident Evil, იაპონიაში ცნობილი როგორც Biohazard — survival horror-ის ჟანრის ვიდეო თამაში შექმნილი და გამოცემული კომპანია Capcom-ის მიერ. თავდაპირველად გამოვიდა GameCube-ისთვის 2002 წელს და წარმოადგენს 1996 წელს გამოსული თამაშის, Resident Evil-ის რიმეიკს (რიგით პირველი თამაში Resident Evil-ის სერიიდან). სიუჟეტი მიმდინარეობს 1998 წელს ამერიკის გამოგონილ ქალაქ რაკუნ-სიტში, სადაც მოთამაშე აკონტროლებს ორ პერსონაჟს, ჯილ ვალენტაინსა და კრის რედფილდს — S.T.A.R.S-ის სახელით ცნობილი ელიტარული რაზმის წევრები, რომლებიც იძიებენ მათი ჯგუფის წევრების გაუჩინარების საქმეს. თამაში შეიქმნა Capcom-სა და Nintendo-ს ექსკლუზიური თანხმობის ფარგლებში. პროექტის რეჟისორია სინძი მიკამი, რომელიც ასევე იყო ორიგინალი Resident Evil-ის რეჟისორი და დიზაინერი. მასზე მუშაობა ჯერ კიდევ 2001 წელს დაიწყო და გახდა კომპანიის ერთ-ერთი პირველი თამაში გამოსული GameCube პლატფორმაზე. ის თავისთავში მოიცავს თანამედროვე ვიზუალურ ეფექტებს, გაუმჯობესებულ გრაფიკას, თავსატეხებს და ასევე გეიმპლეის უამრავ ახალ ელემენტს და სხვადასხვა დეტალებს; სინძი მიკამიმ განაცხადა, რომ აღნიშნული თამაში 70 %-ით განსხვავდება ორიგინალისგან. გამოსვლის შემდეგ, Resident Evil-ს წილად ჰხვდა მაღალი შეფასებები ვიდეო თამაშების კრიტიკოსებისგან. მათ ძირითადად შეაქეს გრაფიკა და გაუმჯობესებული გეიმპლეი ორიგინალ თამაშთან შედარებით. მას ხშირად მოიხსენიებენ, როგორც ერთ-ერთ საუკეთესო, საშიშ და ვიზულურად შთაბეჭდავ თამაშად Resident Evil-ის სერიიდან. საერთო განხილვების საიტ Metacritic-ზე რეიტინგები ასე გამოიყურება: GameCube 91/100, PC 82/100, PS4 83/100, Wii 76/100, XONE 82/100. მიუხედავად ამისა, ის კომერციულად წარუმატებელი აღმოჩნდა (GameCub-ის ვერსია საერთო ჯამში გაიყიდა 1.35 მილიონი ასლის ოდენობით). ამან აიძულა Capcom-ს შეეცვალა სერიის მიმართულება და გაეერთიანებინა მასში მოქმედებითი ჟანრის ელემენტები. 2008 წელს პორტირებული იქნა Wii-ზე, რომელშიც გამოყენებულია მართვის ახალი სისტემა. 2015 წელს თამაში მაღალი გარჩევადობით გამოვიდა შემდეგ პლატფორმებზე: Microsoft Windows, PlayStation 3, PlayStation 4, Xbox 360 და Xbox One, რასაც თან მოჰყვა დადებითი შეფასებები და კომერციული წარმატება.